 NA CHARLES WASONGA SERIKALI itaanza kukarabati maghala ya Bodi ya Kitaifa ya Nafaka na Mazao (NCPB) kote nchini kwa matayarisho ya msimu wa mavuno kuanzia Oktoba 2023. Kwenye taarifa kwa vyombo vya habari Jumapili jioni, Mkuu wa Utumishi wa Umma Felix Koskei aliongeza kuwa serikali pia itakarabati mitambo 36 ya kukausha nafaka kando na kununua mingine 70. Hii, akasema, ni sehemu ya juhudi za serikali za kupunguza hasara ambayo wakulima hupata baada ya mavuno. “Katika muda wa miezi miwili ijayo, tatizo la uhaba wa chakula halitakuwepo,” Bw Kosgei akasisitiza alipowahutubia waumini katika Kanisa la African Inland Church (AIC), eneo la Kerotet, kaunti ya Uasin Gishu. Aidha, Bw Koskei aliongeza kuwa serikali ya kitaifa na zile za kaunti zitakarabati barabara katika eneo la North Rift, zikiwemo zile za vijijini ili kuwawezesha wakulima kusafirisha mahindi yao katika maghala ya NCPB kwa urahisi. “Kwa ujumla, serikali itawasaidia wakulima kuanzia kiwango cha uzalishaji hadi katika awamu ya kutunza mazao yao baada ya mavuno,” Bw Koskei akasema. Mkuu huyo wa Utumishi wa Umma aliwaonya wakulima dhidi ya kuangukia mtego wa wafanyabiashara walaghai ambao huwahadaa na kununua mazao yao kwa bei rahisi. Badala yake, Bw Koskei aliwataka kuhifadhi mahindi yao katika maghala ya NCPB kwa muda watakao wakisubiri kuyauza kwa bei nzuri. Bw Koskei aliwashauri wakulima kukumbatia mbinu za kisasa za kilimo ili waimarishe uzalishaji wa chakula. Alisema serikali hivi karibuni itazindua awamu ya pili ya usambazaji wa mbolea iliyopunguzwa bei kote nchini. Bw Koskei aliandamana na Gavana wa Uasin Gishu Jonathan Bii, Seneta wa Uasin Gishu Jackson Mandago na wabunge David Kiplagat (Soy), Janet Sitienei (Turbo) na Julius Rutto (Kesses), miongoni mwa viongozi wengine. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  